For andet år i træk og for anden gang nogensinde kunne folkene bag ishockeyholdet Aalborg Pirates i dag præsentere overskud i klubbens økonomi. Det skriver Aalborg Pirates i en pressemeddelelse. I år nåede overskuddet op på 59.902 kroner. Til sammenligning med sidste år er det et lille fald, da overskuddet sidste år var på 69.231 kroner. Med overskuddet kan klubben nu præsentere en egenkapital, der er steget til 815.515 kroner i forhold til 756.423 kroner sidste år. Aalborg Pirates understreger, at de holder fast i deres masterplan med fokus på talent- og ungdomslinjen. Det hele bundet sammen af den unge manager, Brandon Reid. Sidste sæson vandt Aalborg Pirates grundspillet i Metalligaen. De måtte dog allerede vinke farvel til slutspillet efter første runde, hvor de blev slået ud af Gentofte Stars.

Opsummering:
Sidste sæsons vindere af grundspillet i Metalligaen har i dag præsenteret sorte tal på bundlinjen for bare anden gang nogensinde.